Na temelju članka 4. alineje 3. Zakona o državnim potporama („Narodne novine“ 47/14 i 69/17), članka 39. Zakona o elektroničkim medijima („Narodne novine“ broj 111/21 i 114/22) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21), Gradsko vijeće Grada Koprivnice, na sjednici održanoj dana \_\_\_\_\_\_\_\_\_\_ godine, donijelo je

**Program dodjele potpora male vrijednosti elektroničkim medijima za 2026. godinu**

**I. Temeljne odredbe**

Članak 1.

Programom dodjele potpora male vrijednosti elektroničkim medijima za 2026.godinu (u daljnjem tekstu: Program) utvrđuju se svrha, ciljevi i sredstva za provedbu Programa, korisnici potpora, nositelji Programa, iznos potpore, obveze davatelja i korisnika potpora, mjere za provedbu Programa, prihvatljivi i neprihvatljivi troškovi, visina i intenzitet potpora male vrijednosti po mjerama, postupak dodjele potpora male vrijednosti, postupak obrade podnesenih prijava, potrebna dokumentacija za prijavu, ugovaranje, rokovi i nadzor nad namjenskim korištenjem potpora male vrijednosti, pravo na prigovor te trajanje Programa.

Potpore male vrijednosti (*de minimis* potpore) koje se odobravaju i dodjeljuju subjektima na temelju ovoga Programa su potpore uređene Uredbom Komisije (EU) 2023/2831 оd 13. prosinca 2023. o primjeni članaka 107. i 108. Ugovora o funkcioniranju Europske unije na *de minimis* potpore (dalje u tekstu: Uredba), a koje zbog svoga iznosa ne narušavaju ili ne prijete narušavanju tržišnog natjecanja i ne utječu na trgovinu između država članica Europske unije te ne predstavljaju državnu potporu iz članka 107. stavka 1. Ugovora o funkcioniraju Europske unije.

Program predstavlja akt na temelju kojeg Grad Koprivnica (dalje u tekstu: Grad) dodjeljuje potpore male vrijednosti pružateljima elektroničkih medija na području Grada Koprivnice za 2026. godinu.

**II. Ciljevi, svrha i sredstva za provedbu**

Članak 2.

Svrha Programa je razvoj novinarstva i medija na području Grada Koprivnice koji ispunjavaju svoju javnu funkciju objavljujući sadržaje od javnog interesa za lokalnu zajednicu te pridonose realizaciji prava na javno informiranje u svrhu jačanja demokratskih vrijednosti, primarno demokratske rasprave, participaciji građana i njihovoj socijalnoj uključenosti te razvijanju društvene odgovornost.

Članak 3.

Ciljevi ovog Programa su:

* Povećanje kvalitete, opsega i dostupnosti medijskih sadržaja koji se odnose na život u Gradu Koprivnici,
* Dostupnost urednički oblikovanim informacijama koje se odnose na rad i djelovanje gradske uprave Grada Koprivnice kao i drugih pravnih i fizičkih osoba koje obavljaju javnu službu s obzirom na to da njihove odluke izravno utječu na građane i kvalitetu njihova života u lokalnoj sredini,
* Povećanje pluralizma tema, gledišta te novinarskih vrsta u medijima,
* Predstavljanje raznolikih društvenih skupina koje čine lokalnu zajednicu s ciljem stvaranja inkluzivnog i otvorenog okruženja, uključujući osobe iz ranjivih skupina, nezaposlene, starije osobe, pripadnike etničkih manjina te osobe različitih rodnih i drugih identiteta.
* Proizvodnja sadržaja koji potiče društvenu participaciju, odgovornost i solidarnost,
* Jačanje profesionalnih kapaciteta novinara, poboljšanje uvjeta rada i razvoj organizacijskih kapaciteta u lokalnim medijima,
* Promicanje otvorene komunikacije i jačanje participacije građana kroz zajednički rad s medijima na proizvodnim procesima unutar lokalne zajednice.

Ciljevi iz stavka 1. ovog članka ostvaruju se provedbom mjera i aktivnosti planiranih ovim Programom.

Članak 4.

Sredstva za provedbu ovog Programa osigurana su u Proračunu Grada za 2026. godinu, razdjel 010, glava 01001, aktivnost: A110002 „Informiranje i odnosni s javnošću“ u iznosu od 90.000,00 eura.

**III. Korisnici potpora male vrijednosti iz Programa**

Članak 5.

Korisnici potpora male vrijednosti u okviru ovog Programa su pružatelji usluga elektroničkih medija:

1. **Nakladnici televizije** koji obavljaju djelatnost elektroničkog medija i ispunjavaju sljedeće uvjete:

* imaju sjedište na području Republike Hrvatske;
* imaju koncesiju za područje Grada Koprivnice;
* su upisani u Knjigu pružatelja medijskih usluga televizije Agencije za elektroničke medije (AEM) - područje koncesije digitalna regija D3 i to najmanje godinu dana od dana predaje prijave.

1. **Pružatelji usluga elektroničkih publikacija** koji obavljaju djelatnost elektroničkog medija te ispunjavaju sljedeće uvjete:

* imaju sjedište na području Koprivničko-križevačke županije;
* su upisani u Upisnik pružatelja elektroničkih publikacija, Knjigu pružatelja elektroničkih publikacija Agencije za elektroničke medije (AEM) i to najmanje godinu dana od dana predaje prijave.

1. **Nakladnici radija** koji obavljaju djelatnost elektroničkog medija i ispunjavaju sljedeće uvjete:

* imaju sjedište na području Republike Hrvatske;
* imaju koncesiju na razini Grada Koprivnice i Koprivničko-križevačke županije;
* su upisani u odgovarajuću Knjigu pružatelja medijskih usluga radija Agencije za elektroničke medije (AEM) i to najmanje godinu dana od dana predaje prijave.

Članak 6.

U okviru ovog Programa potpora se neće dodijeliti subjektima pružateljima usluga elektroničkih medija koji:

* se za prijavljene programske sadržaje financiraju iz sredstava Fonda za poticanje i pluralizam elektroničkih medija, proračuna Europske unije, državnog proračuna;
* imaju nepodmirene obveze po osnovi javnih davanja o kojima službenu evidenciju vodi Porezna uprava (dokazuje se originalnom Potvrdom nadležne Porezne uprave);
* imaju nepodmirene obveze prema Gradu (što se utvrđuje uvidom u službene evidencije Grada i pribavlja po službenoj dužnosti);
* su u likvidaciji ili stečajnom postupku;
* su u vlasništvu jedinica lokalne samouprave (utvrđuje se uvidom u sudski ili drugi nadležni registar i pribavlja po službenoj dužnosti);
* izrade programski sadržaj koji je naplatno dostupan javnosti.

**IV. Davatelj potpore male vrijednosti i pravna osnova**

Članak 7.

Davatelj potpora male vrijednosti je Grad Koprivnica, Zrinski trg 1, 48000 Koprivnica

Grad zadržava pravo ne dodjeljivanja svih raspoloživih sredstava u nedostatku prihvatljivih zahtjeva za dodjelu potpora elektroničkim medijima.

Pravna osnova za dodjelu potpora male vrijednosti:

* Zakon o elektroničkim medijima („Narodne novine“ broj 111/21 i 114/22),
* Uredba Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na *de minimis* potpore (SL EU, L 2023/2831, 15. prosinca 2023.). (dalje u tekstu: Uredba)
* Zakon o državnim potporama („Narodne novine“ broj 47/14, 69/17, 41/21),

**V. Obveze davatelja potpore male vrijednosti**

Članak 8.

Grad će na temelju ovog Programa raspisati najmanje jedan javni poziv na koji se mogu prijaviti svi pružatelji usluga elektroničkih medija koji zadovoljavaju uvjete iz članka 5.

Grad će donijeti odluku o osnivanju Povjerenstva koje će provoditi postupak ocjenjivanja prijava.

Kao davatelj potpora male vrijednosti, Grad je dužan provjeriti hoće li dodjelom potpore premašiti gornju granicu od 300.000 eura u skladu s Uredbom te jesu li ispunjeni svi uvjeti propisani Uredbom.

Grad je obvezan pisanim putem izvijestiti korisnika o točnom iznosu dodijeljene potpore male vrijednosti (u bruto novčanoj vrijednosti) te ga obavijestiti da se pravo na potporu smatra stečenim na dan kada korisnik stječe zakonsko pravo na primanje potpore, a ne na datum isplate.

Grad kao davatelj potpora male vrijednosti mora dostavljati podatke o dodijeljenim potporama male vrijednosti, u elektroničkom obliku, putem Internet aplikacije registra državnih potpora i potpora male vrijednosti bez odgode Ministarstvu financija sukladno članku 14. Zakon o državnim potporama i članku 5. Pravilnika o dostavi prijedloga državnih potpora, podataka o državnim potporama i potporama male vrijednosti te registru državnih potpora i potpora male vrijednosti („Narodne novine“ broj 125/17).

**VI. Obveze korisnika potpore male vrijednosti**

Članak 9.

Korisnici potpore male vrijednosti obvezni su dostaviti pravovaljanu dokumentaciju, uključujući ispunjen obrazac prijave, financijski plan i dokaz o usklađenosti s uvjetima javnog poziva.

Ugovoreni sadržaji moraju biti u skladu s programskim ciljevima, koji uključuju informiranje građana, promicanje lokalne zajednice i javnog interesa.

Sve ugovorene aktivnosti moraju se provesti u dogovorenim vremenskim okvirima.

Prijavitelji su obvezni Gradu podnijeti detaljno izvješće o realizaciji programa, uključujući opis provedenih aktivnosti, dostavljene rezultate i financijski pregled.

**VII. Mjere i kriteriji za provedbu Programa**

Članak 10.

Prava na dodjelu potpora male vrijednosti subjektima pružateljima usluga elektroničkih medijaovog Programa ostvaruju se kroz provedbu sljedećih mjera:

1. Audiovizualni programi nakladnika televizije od interesa za Grad Koprivnicu,
2. Programski sadržaji elektroničkih publikacija od interesa za Grad Koprivnicu,
3. Radijski programi nakladnika radija od interesa za Grad Koprivnicu.

Članak 11.

Lista kriterija za procjenu programskih sadržaja za dodjelu potpore male vrijednosti, na temelju koje se provodi bodovanje:

|  |  |  |  |
| --- | --- | --- | --- |
| RB | KRITERIJ | OPIS | BROJ  BODOVA |
| 1. | Kvaliteta i razrada programskog sadržaja | Jasno definirani ciljevi,  struktura sadržaja, kontinuitet objava i autorski pristup | 0 - 10 |
| 2. | Lokalni karakter i javni interes | Usmjerenost na Grad, praćenje lokalnih tema i uključenost građana | 0 - 10 |
| 3. | Distribucija i dostupnost sadržaja | Broj i vrsta platformi, dodatna objava i promocija sadržaja | 0 - 10 |
| 4. | Doseg i publika medija | Dokazivi podaci o dosegu, lokalna publika i stabilnost praćenosti | 0 - 10 |
|  | Ukupno |  | 0 - 40 |

Ukupan broj bodova: 0–40.

Minimalni prag za prihvatljivost projekta iznosi 30 bodova.

**Dodatni tematski kriteriji (maksimalno 10 bodova)**

Za svaku od navedenih tema dodjeljuju se bodovi prema sljedećem modelu:

* 0 bodova – tema nije zastupljena
* 0,5 bodova – tema je povremeno zastupljena
* 1 bod – tema je planski i kontinuirano zastupljena (najmanje tri objave ili programski ciklus)

|  |
| --- |
| Tema: |
|  Ostvarivanje prava građana na javno informiranje (0–1) |
|  Poticanje gospodarskih aktivnosti na području Grada (0–1) |
|  Praćenje demografskih mjera i projekata Grada (0–1) |
|  Poticanje poljoprivrednog i ruralnog razvoja (0–1) |
|  Turizam, kulturna raznolikost, umjetnost i baština (0–1) |
|  Razvoj znanosti, obrazovanja, odgoja i sporta (0–1) |
|  Promocija zdravlja i socijalne uključenosti (0–1) |
|  Promocija manifestacija na području Grada (0–1) |
|  Promicanje ravnopravnosti spolova (0–1) |
|  Zaštita okoliša i ljudskog zdravlja (0–1) |

Programski sadržaji rangiraju se prema ostvarenim bodovima sukladno Listi kriterija za procjenu programskih sadržaja.

Pojedinačne projekte boduje svaki član Povjerenstva zasebno prema Listi kriterija za procjenu programskih sadržaja.

Najveći mogući broj bodova za svaki projekt nakon provedenog bodovanja je 50.

Nakon bodovanja svih projekata, svaki član Povjerenstva izrađuje osobnu rang-listu tako da je projekt s najvećim brojem bodova prvi na listi, a zatim ga redom slijede projekti s manjim brojem bodova do kraja liste gdje je projekt s najmanjim brojem bodova. Rezultat je da u osobnoj rang-listi projekti imaju slijedan rang 1, 2, 3, 4, ... itd.

Predsjednik Povjerenstva zatim izrađuje zajedničku rang-listu.

U slučaju izjednačenja pozicije na zajedničkoj rang-listi, Povjerenstvo će glasati o poretku tih projekata, zabilježiti to u zapisniku i na taj način formirati završnu rang-listu. Rezultat je da u zajedničkoj rang-listi projekti imaju slijedan rang 1, 2, 3, 4, ... itd.

Zatražena sredstva se raspoređuju projektima na temelju zajedničke rang-liste, a dodjeljuju se do visine sredstava osiguranih za tu svrhu u proračunu Grada Koprivnice za 2026. godinu.

**VIII. Korisnici i visina potpora male vrijednosti po mjerama za provedbu Programa**

Članak 12.

**Audiovizualni programi nakladnika televizije od interesa za Grad Koprivnicu**

Korisnici potpore male vrijednosti su nakladnici televizije koji ispunjavaju uvjete iz članka 5. ovog Programa.

Potpore se dodjeljuju radi poticanja informiranja građana, promicanja javnog interesa te osiguravanja dostupnosti kvalitetnog televizijskog sadržaja. Televizija ima važnu ulogu u očuvanju i razvoju kulturnog identiteta, poticanju društvene kohezije te jačanju medijske pismenosti i razine informiranosti građana.

Iznos potpore po ovoj mjeri iznosi 9.000,00 eura, pri čemu najviši pojedinačni iznos potpore ne može prelaziti 9.000,00 eura po nakladniku, a najmanji iznos iznosi 2.000,00 eura po nakladniku.

Članak 13.

**Programski sadržaji elektroničkih publikacija od interesa za Grad Koprivnicu**

Korisnici potpore su pružatelji usluga elektroničkih publikacija koji zadovoljavaju sve uvjete navedene u članku 5. ovog Programa.

Potpore male vrijednosti se dodjeljuju kao poticaj informiranja građana, promicanja javnog interesa i osiguravanja dostupnosti kvalitetnog sadržaja. Elektroničke publikacije ključni su medijski kanali koji omogućuju brzo, interaktivno i široko dostupno informiranje građana, pružajući platformu za aktualne vijesti, analize i sadržaje od javnog interesa.

Iznos potpore po ovoj mjeri iznosi 39.000,00 eura, pri čemu najviši pojedinačni iznos potpore ne može prelaziti 13.000,00 eura po pružatelju usluge, a najmanji iznos iznosi 1.000,00 eura po pružatelju usluge.

Članak 14.

**Radijski programi nakladnika radija od interesa za Grad Koprivnicu**

Korisnici potpore male vrijednosti su nakladnici radija koji zadovoljavaju sve uvjete navedene u članku 5. ovog Programa.

Potpore male vrijednosti se dodjeljuju kao poticaj informiranja građana, promicanja javnog interesa i osiguravanja dostupnosti kvalitetnog sadržaja. Radio je medij od iznimne važnosti koji omogućuje brz i neposredan prijenos informacija, dosežući široku publiku putem programskih sadržaja, vijesti, edukativnih emisija i glazbe, čime aktivno doprinosi informiranju i povezivanju lokalne zajednice.

Iznos potpore po ovoj mjeri iznosi 42.000,00 eura, pri čemu najviši pojedinačni iznos potpore ne može prelaziti 16.000,00 eura po nakladniku, a najmanji iznos iznosi 2.000,00 eura po nakladniku.

**IX. Namjena korištenja bespovratnih sredstava**

Članak 15.

Bespovratna sredstava koriste se za proizvodnju programskih sadržaja koji su osobito važni za:

* ostvarivanje prava građana na javno informiranje o temama važnima za lokalnu zajednicu,
* ostvarivanje prava građana na pristup informacijama koje se odnose na rad i djelovanje tijela Grada, kao i drugih pravnih i fizičkih osoba koje obavljaju javnu službu,
* ostvarivanje prava građana na pluralizam i raznolikost medijskih sadržaja,
* ostvarivanje prava na javno informiranje i na obaviještenost pripadnika nacionalnih manjina, informiranje javnosti o nacionalnim manjinama i pitanjima ostvarivanja manjinskih prava te poticanje tolerancije i kulture dijaloga/ posebice s područja Grada,
* podizanje svijesti javnosti o sposobnostima i doprinosu osoba s invaliditetom, kao i promicanje i poštivanje njihovih prava i dostojanstva, uključujući borbu protiv stereotipa, predrasuda i štetnih postupaka prema osobama s invaliditetom,
* podizanje svijesti o ravnopravnosti spolova te ravnopravnosti rodnih identiteta i spolnoj orijentaciji,
* podizanje svijesti javnosti o društvenom problemu socioekonomskih nejednakosti i siromaštvu,
* poticanje proizvodnje kvalitetnih programa za djecu i mlade kojima je cilj promicanje njihove dobrobiti na području Grada,
* poticanje proizvodnje kvalitetnih programa za osobe treće životne dobi kojima je cilj promicanje njihove dobrobiti i uključenosti u društveni život, kao i unaprjeđenja potrebne skrbi,
* poticanje kulturnog i umjetničkog stvaralaštva/ posebice na području Grada Koprivnice
* razvoj obrazovanja, znanosti, umjetnosti i sporta/ posebice na području Grada,
* zaštitu prirode, okoliša i ljudskoga zdravlja,
* proizvodnja sadržaja koji uključuje suradnju novinara i lokalne zajednice.

**X. Prihvatljivi troškovi**

Članak 16.

Prihvatljivi troškovi korištenja bespovratnih sredstava za proizvodnju programskih sadržaja:

* plaće i honorari urednika, novinara, drugih medijskih radnika i suradnika povezanih s proizvodnjom programskog sadržaja koji odgovara navedenoj namjeni korištenja bespovratnih sredstava – minimalno 70 % primljenih bespovratnih sredstava uz uvjet da se plaće i honorari prije toga nisu smanjile najmanje godinu dana,
* nabava medijske i druge tehnike i tehnologije te platformi, kanala i drugih potrebnih sredstava u cilju razvoja infrastrukture te procesa produkcije i distribucije medijskih sadržaja – maksimalno 30 % primljenih bespovratnih sredstava,
* troškova najma prostora za rad redakcije i režijskih troškova u razdoblju trajanja programa dodjele bespovratnih sredstava – maksimalno 30 % primljenih bespovratnih sredstava,
* obrazovanja medijskih djelatnika i suradnika (visokoškolsko obrazovanje, dodatno stručno i profesionalno obrazovanje i sl.) – maksimalno 30 % primljenih bespovratnih sredstava.

**XI. Postupak dodjele potpora male vrijednosti, postupak obrade podnesenih zahtjeva i potrebna dokumentacija za prijavu**

Članak 17.

Postupak dodjele potpora male vrijednosti iz ovog Programa pokreće se i provodi temeljem Javnog poziva i kriterija propisanih ovim Programom koji se objavljuje na službenoj mrežnoj stranici Grada.

Tekst Javnog poziva sadrži informacije o:

* nazivu tijela koje objavljuje Javni poziv,
* predmetu Javnog poziva,
* uvjetima prijave na Javni poziv
* kriterijima dodjele financijskih sredstava,
* načinu prijave na Javni poziv,
* postupku ocjenjivanja predloženih programskih sadržaja,
* objavi rezultata Javnog poziva i
* ugovaranju.

Članak 18.

Prijave po Javnom pozivu, koji se raspisuje temeljem ovoga Programa, zaprimaju se u roku od 30 dana, računajući od dana objave Javnog poziva na službenoj mrežnoj stranici Grada Koprivnice.

Financijska sredstva dodjeljuju se do visine sredstava osiguranih u Proračunu Grada za provedbu ovoga Programa.

Podnositelj može ostvariti potporu male vrijednosti po više mjera utvrđenih člankom 10. ovoga Programa, pri čemu ukupni iznos potpore dodijeljene jednom korisniku u 2026. godini ne može premašiti 18.000,00 eura.

Članak 19.

Gradonačelnik Grada temeljem Programa osniva i imenuje Povjerenstvo za provedbu postupaka za dodjelu potpora male vrijednosti elektroničkim medijima u 2026. godini (u daljnjem tekstu: Povjerenstvo), koje obavljaju pregled i analizu prijava te utvrđuje pravo na ostvarivanje potpore male vrijednosti.

Povjerenstvo čine predsjednik i dva člana.

Povjerenstvo radi na sjednicama koje saziva predsjednik Povjerenstva.

O radu Povjerenstva vodi se zapisnik.

Članak 20.

Prijava za dodjelu potpora male vrijednosti podnosi se na obrascu s potrebnom dokumentacijom.

Prijava se podnosi isključivo u elektroničkom obliku, na način propisan u tekstu Javnog poziva.

U slučaju nepotpune prijave, Povjerenstvo može od podnositelja prijave zatražiti dopunu prijave. Podnositelj prijave dužan je traženu dopunu dostaviti u roku od 5 (pet) dana od dana primitka zahtjeva.

Povjerenstvo može, prema potrebi, zatražiti i dostavu dodatne dokumentacije odnosno dodatna pojašnjenja.

Po isteku roka za podnošenje prijava, Povjerenstvo razmatra i ocjenjuje sve pravodobno zaprimljene prijave, sukladno odredbama ovoga Programa.

Članak 21.

Za dodjelu potpora male vrijednosti mjera navedenih u članku 10. ovog Programa, podnositelj prijave dužan je dostaviti sljedeću dokumentaciju:

1. Obrazac 1 – Podaci o prijavitelju,
2. Obrazac 2 – Podaci o programskom sadržaju,
3. Izjava da prijavljeni programski sadržaj nije financiran iz drugih izvora,
4. Izjava o korištenju potpora male vrijednosti
5. Ovjereni izvadak iz Upisnika medijskih usluga koji se vodi pri Vijeću za elektroničke medije,
6. Skupna izjava,
7. Potvrda nadležne porezne uprave o nepostojanju duga (ne starija od 30 dana),
8. Istraživanja praćenosti elektroničkog medija ovisno o mjeri:

* gledanost
* slušanost
* broj posjetitelja mrežne stranice

Svi obrasci za prijavu navedeni u ovom članku moraju biti popunjeni isključivo na računalu.

Članak 22.

Povjerenstvo će izvršiti administrativnu provjeru podnijetih prijava te se dalje neće razmatrati:

* prijave zaprimljene nakon isteka roka za prijavu,
* prijave u kojima nisu vidljive i obrazložene činjenice koje se iz njih trebaju utvrditi,
* prijave koje nisu izrađene u skladu s Javnim pozivom i ovim Programom.

Provjerom prihvatljivosti utvrđuje se da:

* podnositelj ima koncesiju za područje Grada Koprivnice i Koprivničko-križevačke županije;
* podnositelj je upisan u odgovarajuću Knjigu pružatelja medijskih usluga koju vodi Agencija za elektroničke medije, najmanje godinu dana od dana predaje prijave;
* podnositelj je u 100 % privatnom vlasništvu;
* podnositelj ispunjava uvjete propisane člankom 5. ovog Programa;
* podnositelj ima najmanje jednog zaposlenog na neodređeno puno radno vrijeme, uključujući vlasnika/vlasnicu subjekta pružatelja sadržaja elektroničkog medija;
* podnositelj ima podmirene obveze po osnovi javnih davanja o kojima službenu evidenciju vodi Porezna uprava;
* podnositelj ima podmirene sve obveze prema Gradu;
* nad podnositeljem nije otvoren stečajni postupak, postupak predstečajne nagodbe niti postupak likvidacije;
* prijava podnositelja usklađena je s prihvatljivim aktivnostima i troškovima;
* prijavljeni programski sadržaji ne financiraju se iz sredstava Fonda za poticanje pluralizma i raznovrsnosti elektroničkih medija, proračuna Europske unije niti državnog proračuna.

Članak 23.

Nakon administrativne provjere i provjere uvjeta prihvatljivosti, Povjerenstvo ocjenjuje predloženi programski sadržaj te utvrđuje prijedlog Zaključka o dodjeli potpore (u daljnjem tekstu: Zaključak).

Gradonačelnik Grada donosi Zaključak prema prijedlogu Povjerenstva.

Zaključak iz stavka 2. ovoga članka objavljuje se na službenoj mrežnoj stranici Grada te se danom objave smatra dostavljenim svim podnositeljima prijava koji su ostvarili pravo na potporu male vrijednosti. Podnositelji prijava koji nisu ostvarili pravo na potporu male vrijednosti o tome će biti obaviješteni pisanim putem, uz obrazloženje.

**XII. Ugovaranje, rokovi, nadzor i izvještavanje**

Članak 24.

S korisnicima potpore male vrijednosti iz ovoga Programa sklapa se ugovor, a odobrena sredstva potpore male vrijednosti isplaćuju se na IBAN korisnika najkasnije u roku od 40 dana od dana potpisivanja ugovora.

Ugovorom se utvrđuju međusobna prava i obveze korisnika potpore male vrijednosti i Grada.

Potpora male vrijednosti smatra se dodijeljenom danom sklapanja ugovora, neovisno o datumu isplate potpore male vrijednosti Korisniku.

Korisnici potpore male vrijednosti će o dodjeli iste biti obaviješteni pisanim putem.

Članak 25.

Dostavom dokumentacije na Javni poziv i potpisivanjem Ugovora o dodjeli potpore male vrijednosti, korisnik potpore daje suglasnost Gradu da osnovne podatke o korisniku i odobrenoj potpori male vrijednosti objavi na službenoj mrežnoj stranici Grada te u drugim izvješćima. Svi osobni podaci navedeni u zahtjevu i priloženoj dokumentaciji obrađivat će se u skladu s Općom uredbom o zaštiti podataka (GDPR) i Zakonom o provedbi Opće uredbe o zaštiti podataka („Narodne novine“, broj 42/18), isključivo u svrhu provedbe postupka dodjele potpore male vrijednosti.

Članak 26.

Korisnik se obvezuje na namjensko korištenje sredstava potpore male vrijednosti.

Namjensko korištenje sredstava potpore male vrijednosti dokazuje se knjigovodstvenom dokumentacijom (obračunima, računima i ostalom dokumentacijom koja glasi na Korisnika potpore male vrijednosti te izvodima po transakcijskim računima kojima se dokazuje izvršeno plaćanje).

Obračuni, računi i ostala dokumentacija kojom se dokazuje namjensko korištenje sredstava potpore male vrijednosti mora se odnositi na 2026. godinu.

Članak 27.

Nadzor nad korištenjem sredstava potpora male vrijednosti provodi Služba ureda gradonačelnika Grada temeljem dostavljene dokumentacije, a po potrebi i kroz terenski posjet prostorijama Korisnika potpora male vrijednosti. O namjeri izvršenja terenske kontrole, Služba ureda gradonačelnika Grada dužna je prethodno obavijestiti Korisnika barem 7 (sedam) dana prije planiranog izvršenja kontrole.

Ako se nadzorom utvrdi nenamjensko korištenje sredstava potpore male vrijednosti, Korisnik potpore male vrijednosti u obvezi je nenamjenski uložena sredstva vratiti u Proračun Grada s obračunatom zakonskom kamatom najkasnije u roku od 30 dana po zaprimljenom zahtjevu za povrat sredstava te će biti isključen iz dodjele potpora za tekuću i sljedeću godinu.

Ako Korisnik, suprotno uvjetima Javnog poziva za dodjelu potpora male vrijednosti, dostavi netočne ili lažne podatke ili svojim postupcima pokuša dovesti u zabludu davatelja potpore, bit će isključen iz dodjele potpore u tekućoj godini te u sljedeće tri (3) godine.

**XIII. Pravo na prigovor**

Članak 28.

Prigovor se može podnijeti i na postupak bodovanja u dijelu primjene kriterija, isključivo u pogledu poštivanja propisane metodologije, a ne diskrecijske ocjene Povjerenstva.

Prigovor se podnosi gradonačelniku Grada Koprivnice u roku od 7 (sedam) dana od dana objave Zaključka na službenoj mrežnoj stranici Grada, odnosno 7 (sedam) dana od dana zaprimanja pisane obavijesti o odbijanju.

Da bi se o prigovoru moglo odlučivati, on mora sadržavati:

1. podatke o Podnositelju prijave – ime/naziv, adresa, OIB i kontakt;
2. razlog za podnošenje prigovora;
3. potpis Podnositelja prijave ili ovlaštene osobe.

Prigovor se podnosi u pisarnici Grada na adresi Zrinski trg 1, Koprivnica ili putem maila na adresu [pisarnica@koprivnica.hr](mailto:pisarnica@koprivnica.hr).

Rok za donošenje odluke po prigovoru je 10 (deset) dana od dana primitka prigovora.

Podnošenje prigovora ne odgađa izvršenje Zaključka.

**XIV. Trajanje Programa**

Članak 29.

Potpore po ovom Programu mogu se dodijeliti temeljem Javnog poziva, koji se raspisuje na osnovi ovoga Programa. Prijave se zaprimaju u roku od 30 dana od dana objave Javnog poziva na službenoj mrežnoj stranici Grada Koprivnice.

**XV. Završne odredbe**

Članak 30.

Ovaj Program stupa na snagu osmog dana od dana objave u „Glasniku Grada Koprivnice“, a objavit će se i na službenoj mrežnoj stranici Grada [www.koprivnica.hr](http://www.koprivnica.hr).

GRADSKO VIJEĆE

GRADA KOPRIVNICE

KLASA: 008-01/26-01/0002

URBROJ:

Koprivnica,

PREDSJEDNIK:

Marko Potroško

|  |  |
| --- | --- |
|  |  |