|  |  |
| --- | --- |
| **DOKUMENT ZA INTERNETSKO SAVJETOVANJE O NACRTU OPĆEG AKTA** | |
| **Nacrt**  **prijedloga**  **P R O G R A M A**  **dodjele potpora male vrijednosti elektroničkim medijima za 2026. godinu** | |
| **Grad Koprivnica**  **Služba ureda gradonačelnika** | |
| **Početak savjetovanja**  **06.02.2026.** | **Završetak savjetovanja:**  **08.03.2026.** |

**RAZLOG DONOŠENJA**

|  |
| --- |
| Na temelju članka 4. alineje 3. Zakona o državnim potporama („Narodne novine“ broj 47/14 i 69/17), članka 39. Zakona o elektroničkim medijima („Narodne novine“ broj 111/21 i 114/22) te članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21), donosi se Program dodjele potpora male vrijednosti elektroničkim medijima za 2025. godinu (u daljnjem tekstu: Program).  Program predstavlja akt na temelju kojeg Grad Koprivnica (u daljnjem tekstu: Grad) dodjeljuje potpore male vrijednosti elektroničkim medijima u 2026. godini, sukladno Uredbi Komisije (EU) broj 2023/2831 od 13. prosinca 2023. godine o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023.).  Navedenom Uredbom propisano je da ukupan iznos potpora male vrijednosti koje se dodjeljuju jednom poduzetniku u državi članici ne smije premašiti 300.000,00 eura tijekom bilo kojeg trogodišnjeg razdoblja.  Programom se utvrđuju svrha i ciljevi Programa, sredstva za njegovu provedbu, korisnici potpora male vrijednosti i nositelji Programa, mjere za provedbu Programa te pravni okvir po kojem će se mjere provoditi.  Svrha Programa je poticanje razvoja novinarstva i medija na području grada Koprivnice koji ispunjavaju svoju javnu funkciju objavljivanjem sadržaja od javnog interesa za lokalnu zajednicu, te pridonose ostvarivanju prava na javno informiranje u cilju jačanja demokratskih vrijednosti, osobito demokratske rasprave, participacije građana, njihove socijalne uključenosti i razvoja društvene odgovornosti.  Korisnici potpora male vrijednosti u smislu ovog Programa su subjekti – pružatelji usluga elektroničkih medija, i to:  **A) Nakladnici televizije**, koji:   * imaju sjedište na području Republike Hrvatske, * imaju koncesiju za područje Grada Koprivnice, * upisani su u Knjigu pružatelja medijskih usluga televizije Agencije za elektroničke medije (AEM) za područje koncesije digitalne regije D3, najmanje godinu dana prije dana predaje prijave.   **B) Pružatelji usluga elektroničkih publikacija**, koji:   * imaju sjedište na području Koprivničko-križevačke županije, * upisani su u Upisnik i Knjigu pružatelja elektroničkih publikacija Agencije za elektroničke medije (AEM), najmanje godinu dana prije dana predaje prijave.   **C) Nakladnici radija**, koji:   * imaju sjedište na području Republike Hrvatske, * imaju koncesiju na razini Grada Koprivnice i Koprivničko-križevačke županije, * upisani su u odgovarajuću Knjigu pružatelja medijskih usluga radija Agencije za elektroničke medije (AEM), najmanje godinu dana prije dana predaje prijave.   Pravo na dodjelu potpora male vrijednosti subjektima pružateljima usluga elektroničkih medija ostvaruje se provedbom sljedećih mjera:   1. audiovizualni programi nakladnika televizije od interesa za Grad Koprivnicu, 2. programski sadržaji elektroničkih publikacija od interesa za Grad Koprivnicu, 3. radijski programi nakladnika radija od interesa za Grad Koprivnicu.   Sredstva za provedbu ovog Programa osigurana su u Proračunu Grada Koprivnice za 2026. godinu, Razdjel 010, Glava 01001, Aktivnost A110002 „Informiranje i odnosi s javnošću“, u ukupnom iznosu od 90.000,00 eura. |

Pozivamo predstavnike zainteresirane javnosti da najkasnije do 08.03.2026. godine dostave svoje komentare na Nacrt prijedloga Programa dodjele potpora male vrijednosti elektroničkim medijima za 2026. godinu putem OBRASCA za savjetovanje na e-mail:[mateja.cok@koprivnica.hr](mailto:mateja.cok@koprivnica.hr)

Po završetku savjetovanja, svi pristigli doprinosi bit će javno dostupni na internetskoj stranici Grada Koprivnice te priloženi uz prijedlog akta o kojem će raspravljati Gradsko vijeće Grada Koprivnice. Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca. Zahvaljujemo na doprinosu u izradi što kvalitetnijeg Nacrta prijedloga Programa.